
Afgørelse om afslag på dispensation fra naturbeskyttelseslovens § 3 til rydning og stævning af vedvegetation i beskyttet mose og ved beskyttede søer på matrikel 2ad Langesø Hgd., Vigerslev

Sagens baggrund
Nordfyns Kommune har den 25. februar 2026 modtaget ansøgning om dispensation fra naturbeskyttelseslovens § 3 til følgende tiltag på matrikel 2ad Langesø Hgd., Vigerslev:

· Projekt 1: stævning af et 15 meter bredt bælte i mosens sydkant (figur 1, projekt 1)

· Projekt 2: stævning af rødel på sydvestlige brink, samt stævning af vedopvækst på små øer. (figur 1, projekt 2)

· Projekt 3: stævning af rødel og pilekrat i og omkring vandhul for at udvide vandspejlet (figur 1, projekt 3)
De pågældende arealer er beskyttet efter naturbeskyttelseslovens § 3, hvor ændringer i naturtilstanden kun må finde sted efter forudgående dispensation. 
Nordfyns Kommune vurderer, at de ansøgte tiltag vil medføre tilstandsændringer i beskyttede naturtyper og derfor kræver dispensation efter naturbeskyttelseslovens § 65, stk. 2.

[image: ]
Figur 1. oversigtskort med indtegning af projekterne 1, 2 og 3.

 [image: ]
Figur 2. luftfoto med indtegnede projektområder markeret med rød, og §3 naturtyperne markeret med skravering.

Afgørelse
Nordfyns Kommune meddeler afslag på dispensation fra naturbeskyttelseslovens § 3 til de ansøgte projekter om rydning og stævning af vedvegetation i beskyttet mose og ved beskyttede søer på matrikel 2ad Langesø Hgd., Vigerslev. 

Afslaget meddeles efter naturbeskyttelseslovens § 65, stk. 2.

Kommunens vurdering og begrundelse for afslaget er uddybet nedenfor.

Sagsfremstilling
Nordfyns Kommune har modtaget ansøgning om tre projekter, som omfatter rydning og stævning af vedvegetation i beskyttet mose og omkring beskyttede søer på matrikel 2ad Langesø Hgd., Vigerslev. Tiltagene ønskes udført for at tilgodese jagtinteresser.
Kommunen har gennemgået det fremsendte materiale, historiske oplysninger om områderne, luftfotos samt foretaget besigtigelse af de berørte lokaliteter.
De ansøgte projekter vurderes samlet at medføre tilstandsændringer af beskyttede naturtyper omfattet af naturbeskyttelseslovens § 3 og kræver derfor dispensation.


Nedenfor gennemgås afgørelsen for hvert projekt særskilt.

Projekt 1 - stævning af et 15 meter bredt bælte i mosens sydkant 

Beskrivelse
Nordfyns Kommune har modtaget ansøgning om rydning af et ca. 15 meter bredt bælte af træ- og buskbevoksning i den sydlige del af den registrerede § 3-beskyttede mose beliggende på matrikel 2ad Langesø Hgd., Vigerslev. Det oplyste formål med projektet er at skabe bedre plads til jagtudøvelse.

Området er registreret som beskyttet mose efter naturbeskyttelseslovens § 3. Tidligere registreringer fra 2006 viser, at området tidligere har været et rigkær med en stor mængde stjernearter. Besigtigelse fra 2024 viser at området er groet ind i birkemose og aske/ellesump, hvilket også var kommunens vurdering af området ved besigtigelse den 5. maj 2026 i forbindelse med sagsbehandlingen.

Kommunens vurdering
Kommunen vurderer, at den ansøgte rydning af et sammenhængende 15 meter bredt bælte af træ- og buskvegetation vil medføre en tilstandsændring af den beskyttede mose.

Ved vurderingen er der lagt vægt på, at projektets primære formål er at forbedre mulighederne for jagtudøvelse og ikke at gennemføre en målrettet naturgenopretning.

Kommunen har endvidere lagt vægt på, at området historisk har været et rigkær, hvilket fortsat vurderes at have et naturmæssigt potentiale. En udvikling mod mere åbne forhold kan i princippet understøtte dette potentiale, men det forudsætter en samlet naturplejeindsats rettet mod hele eller væsentlige dele af området med henblik på at reducere vedopvæksten og genskabe de lysåbne forhold. En isoleret rydning af et smalt bælte langs mosens sydlige kant vurderes ikke at bidrage væsentligt til en sådan naturgenopretning.

Nordfyns Kommune vurderer derfor, at der ikke foreligger særlige omstændigheder, som kan begrunde en dispensation til det ansøgte projekt.

På den baggrund meddeler Nordfyns Kommune afslag på ansøgningen.

Supplerende bemærkninger
Kommunen vurderer, at området fortsat kan have et naturmæssigt potentiale som rigkær. Hvis lodsejer ønsker at arbejde med en egentlig naturgenopretning eller naturpleje af området, f.eks. gennem en mere omfattende og målrettet rydning af vedopvækst kombineret med efterfølgende naturpleje, vil kommunen gerne indgå i dialog om et sådant projekt og foretage en fornyet vurdering af mulighederne for dispensation.


Projekt 2 - stævning af rødel på sydvestlige brink, samt stævning af vedopvækst på små øer. 

Beskrivelse
Nordfyns Kommune har modtaget ansøgning om rydning af vedvegetation omkring en mindre § 3-beskyttet sø beliggende i skovområde på matrikel 2ad Langesø Hgd., Vigerslev.

Formålet med projektet er at åbne søen mere op ved at fjerne træ- og buskbevoksning i og omkring søen.
Søen er omfattet af naturbeskyttelseslovens § 3.

Kommunen har besigtiget området den 5. maj 2026, og vurderet søens aktuelle naturtilstand samt den ansøgte ændring.


Kommunens vurdering
Kommunen vurderer, at den ansøgte stævning vil udgøre en tilstandsændring af den beskyttede sø og dens tilhørende naturmæssige omgivelser.

Ved vurderingen har kommunen lagt vægt på, at søen fremstår som en naturlig del af det omkringliggende skovmiljø, hvor træ- og buskvegetationen omkring søen er en integreret del af den eksisterende naturtilstand. Søen vurderes ikke at være væsentligt tilgroet på en måde, der forringer dens naturmæssige værdi. 
Kommunen vurderer endvidere, at den ansøgte rydning ikke i sig selv vil have en dokumenterbar naturforbedrende effekt på søen. Der er således ikke grundlag for at vurdere, at projektet vil forbedre søens naturtilstand eller skabe bedre vilkår for naturindholdet i området.

På den baggrund vurderer kommunen, at der ikke foreligger særlige omstændigheder, som kan begrunde en dispensation fra naturbeskyttelseslovens § 3.

Nordfyns Kommune meddeler derfor afslag på ansøgningen.

Supplerende bemærkninger
Kommunen vurderer, at fældning af de omkringstående nåletræer kan bidrage positivt til områdets naturindhold, idet nåletræerne ikke er naturligt hjemmehørende i denne naturtype og skaber skygge samt påvirker bundforholdene.
Hvis lodsejer ønsker at gennemføre et projekt, der alene omfatter fældning af nåletræerne omkring søen, vil kommunen gerne indgå i dialog om den nærmere afgrænsning og de nødvendige tilladelser.


Projekt 3 - stævning af rødel og pilekrat i og omkring sø

Beskrivelse
Nordfyns Kommune har modtaget ansøgning om rydning af pil, rødel og dødt ved i og omkring en § 3-beskyttet sø beliggende på matrikel 2ad Langesø Hgd., Vigerslev. Formålet med projektet er at åbne søens vandspejl og tilgodese jagtmæssige interesser.

Søen er omfattet af naturbeskyttelseslovens § 3.
Kommunen har besigtiget området den 5. maj 2026, og gennemgået historiske luftfotos fra 1945 og frem til i dag.

Kommunens vurdering
Kommunen vurderer, at den ansøgte stævning vil medføre en tilstandsændring af den beskyttede sø.

Ved vurderingen har kommunen lagt vægt på, at gennemgangen af historiske luftfotos viser, at søen gennem hele den tilgængelige billedserie fra 1945 til 2026 har været omgivet af og præget af tæt vedvegetation. Der ses ikke tegn på, at søen tidligere har haft et væsentligt større åbent vandspejl, som efterfølgende er groet til som følge af manglende pleje.

Kommunen vurderer derfor, at søens nuværende karakter er resultatet af en mangeårig og stabil naturtilstand. Den ansøgte rydning kan derfor ikke betragtes som en genopretning af en tidligere naturtilstand.

Kommunen vurderer endvidere, at der ikke foreligger oplysninger, som sandsynliggør, at den ansøgte rydning vil medføre en konkret naturforbedrende effekt for søens naturindhold. Søens eksisterende vegetation udgør i dag en integreret del af naturtypen og skaber levesteder for en række arter tilknyttet vådområder og skovmoseprægede miljøer.
På den baggrund vurderer kommunen, at der ikke foreligger særlige omstændigheder, som kan begrunde dispensation til den ansøgte rydning.

Nordfyns Kommune meddeler derfor afslag på ansøgningen.

Supplerende bemærkninger
Kommunen vurderer, at en begrænset rydning af mindre træer og buske uden for den beskyttede sø, på søens nord- og østside, kan være muligt uden dispensation, afhængigt af den konkrete afgrænsning og udførelse. Rydningen skal ske uden for søens beskyttede naturtilstand og således i en passende afstand fra søbredden, så der ikke sker ændringer af søens bredzone, vegetation eller øvrige naturforhold. Den nærmere afgrænsning skal ske i dialog med kommunen inden arbejdet igangsættes.

Såfremt lodsejer ønsker at gennemføre naturforbedrende tiltag ved søen, er kommunen indstillet på at indgå i dialog om alternative projekter, der understøtter søens naturindhold og kan begrundes naturfagligt.

[bookmark: _Toc222138514][bookmark: _Toc237953898][bookmark: _Toc213336792]Habitatvurdering ift. Natura 2000-områder og bilag IV-arter (beskyttelseskrævende dyr og planter)
I henhold til Habitatbekendtgørelsens § 6 skal alle planer og projekter, der kan påvirke et Natura 2000-område, underkastes en vurdering af, om planen eller projektet i sig selv, eller i forbindelse med andre planer og projekter, kan påvirke et Natura 2000-område væsentligt. Hvis det ikke kan udelukkes, at planen eller projektet kan medføre en væsentlig påvirkning skal myndigheden jævnfør habitatbekendtgørelsens § 6, stk. 2 foretage en nærmere konsekvensvurdering af planen eller projektets påvirkninger af Natura 2000-området, under hensyn til bevaringsmålsætningen for det pågældende område. Viser vurderingen, at planen eller projektet vil skade det internationale naturbeskyttelsesområde, kan der ikke meddeles tilladelse, dispensation eller godkendelse til det søgte. Jf. § 7, stk. 7, punkt 1 er regulering af vandløb omfattet af § 6.

Bilag IV i habitatdirektivet indeholder en liste over udvalgte dyre- og plantearter, som medlemslandene er forpligtet til generelt at beskytte, både indenfor og udenfor Natura 2000-områderne. Disse arter betegnes i det følgende som bilag IV-arter. I forhold til bilag IV-arter skal det sikres, at det ansøgte projekt ikke forsætligt forstyrrer bilag IV-arter i deres naturlige udbredelsesområde eller beskadiger eller ødelægger arternes yngle- og rasteområde i arternes naturlige udbredelsesområde. Det er ikke tilladt at gennemføre projekter, der kan beskadige eller ødelægge yngle- og rasteområder for disse arter. Forudsætningen for dette er, at den økologiske funktionalitet af et yngle– eller rasteområde for bilag IV-arter opretholdes på mindst samme niveau som hidtil. Bilag 7 i habitatbekendtgørelsen indeholder en fortegnelse over naturligt hjemmehørende danske bilag IV-arter.


Natura 2000
Nærmeste Natura 2000-område er N110 Odense Fjord ca. 14 km øst for projektarealet. 
Da Nordfyns Kommune meddeler afslag på det ansøgte projekt, vil tiltagene ikke blive gennemført. Kommunen vurderer derfor samlet, at projektet hverken i sig selv eller i forbindelse med andre planer og projekter kan medføre en påvirkning af Natura 2000-området eller dets udpegningsgrundlag.

Bilag IV-arter
Nordfyns Kommune vurderer, at afgørelsen om afslag ikke vil påvirke bilag IV-arter eller deres yngle- og rasteområder, idet de ansøgte tiltag ikke kan gennemføres som følge af nærværende afgørelse.

Nordfyns Kommunes sammenfattende vurdering og baggrund for afslag
Naturbeskyttelseslovens § 3 skal administreres restriktivt. Efter naturbeskyttelseslovens § 65, stk. 2 kan der kun meddeles dispensation i særlige tilfælde. Det følger af lovbemærkningerne og Miljø- og Fødevareklagenævnets praksis, at der skal foreligge særlige omstændigheder for at dispensere til tiltag, der medfører tilstandsændringer i beskyttede naturtyper. Almindelige driftsmæssige, rekreative eller jagtmæssige interesser er som udgangspunkt ikke tilstrækkelige til at begrunde en dispensation. Endvidere skal det indgå i vurderingen, om en dispensation vil kunne skabe en uønsket præcedens for den fremtidige administration af § 3-beskyttelsen.

Nordfyns Kommune vurderer, at de ansøgte projekter vil medføre tilstandsændringer af beskyttet mose og beskyttede søer. Kommunen vurderer samtidig, at der ikke foreligger sådanne særlige omstændigheder eller naturfaglige hensyn, der kan begrunde dispensation til de ansøgte tiltag. Der er ved vurderingen endvidere lagt vægt på, at de ansøgte projekter primært er begrundet i jagtmæssige interesser og ikke i naturforbedrende formål. På den baggrund meddeles afslag på ansøgningen.

Lovgrundlag
Naturbeskyttelsesloven, § 65 stk. 2
Gældende lovgivning kan ses på https://www.retsinformation.dk/

Offentliggørelse
Afgørelsen offentliggøres på Nordfyns Kommunes hjemmeside www.nordfynskommune.dk senest den 9. oktober 2026.

Afgørelsen er ligeledes send til følgende organisationer og myndigheder:
Styrelsen for Grøn Arealomlægning og vandmiljø mail@sgav.dk  
Danmarks Naturfredningsforening, dn@dn.dk  
Danmarks Naturfredningsforenings lokalafdeling, nordfyn@dn.dk
Dansk Ornitologisk Forening, natur@dof.dk  
Dansk Ornitologisk Forenings lokalafdeling, nordfyn@dof.dk  
Botanisk Forening Fynskredsen, fynskredsen@botaniskforening.dk  
Friluftsrådet Fyn-nord, fynnord@friluftsraadet.dk   

[bookmark: _Toc222138523][bookmark: _Toc237953906]Aktindsigt
Der gøres opmærksom på retten til aktindsigt, jævnfør Forvaltningslovens § 9.

[bookmark: _Toc222138530][bookmark: _Toc237953915]Klagevejledning
Afgørelsen vil blive offentliggjort på Kommunens hjemmeside. 

Afgørelsen efter naturbeskyttelsesloven kan påklages til Miljø- og Fødevareklagenævnet efter reglerne i naturbeskyttelseslovens kapitel 12. Afgørelsen skal påklages senest 4 uger fra dato. Dvs. senest den 6. november 2026.

Dispensationen må ikke udnyttes før klagefristens udløb. Du vil straks få besked, hvis der modtages klage. I tilfælde af klage må dispensationen ikke udnyttes, før sagen er afgjort af klagemyndigheden, medmindre denne bestemmer andet. 

Afgørelse iht. naturbeskyttelsesloven, jævnfør lovens § 86, kan påklages til Miljø- og Fødevareklagenævnet af:
· adressaten for afgørelsen,
· ejeren af den ejendom, som afgørelsen vedrører,
· offentlige myndigheder
· lokale foreninger og organisationer, som har væsentlig interesse i afgørelsen og
· landsdækkende foreninger og organisationer, som har beskyttelse af natur og miljø eller rekreative interesser som formål

Såfremt der bliver klaget over afgørelsen, må den ikke udnyttes medmindre Miljø- og Fødevareklagenævnet opretholder afgørelsen. Natur- og Fødevareklagenævnet kan dog i særlige tilfælde ophæve denne opsættende virkning. 

Klager kan indsendes via Klageportalen, som du finder et link til på Miljø- og Fødevareklagenævnets hjemmeside: www.naevneneshus.dk. Her kan du også læse mere om klagenævnets sagsbehandling. Klageportalen kan også findes på www.borger.dk og www.virk.dk, hvor du kan logge på med MitID. 

Klagenævnet skal som udgangspunkt afvise en klage, der kommer uden om Klageportalen. Hvis du på grund af særlige forhold ønsker at blive fritaget for at bruge Klageportalen, skal du sende en begrundet anmodning til Kommunen, som har truffet afgørelse i sagen. Kommunen videresender herefter anmodningen til klagenævnet, som afgør, om anmodningen kan imødekommes. 

Det koster et gebyr på kr. 900 kr. for privatpersoner og 1.800 kr. for virksomheder og organisationer at klage, som du skal betale med betalingskort i Klageportalen. 

Gebyret tilbagebetales, hvis: 
1. klagesagen fører til, at den påklagede afgørelse ændres eller ophæves, 
2. klageren får helt eller delvis medhold i klagen, eller 
3. klagen afvises som følge af overskredet klagefrist, manglende klageberettigelse eller fordi klagen ikke er omfattet af Miljø- og Fødevareklagenævnets kompetence. 

Det bemærkes, at hvis den eneste ændring af den påklagede afgørelse er forlængelse af frist for at efterkomme afgørelsen som følge af den tid, der er medgået til at behandle sagen i klagenævnet, tilbagebetales gebyret dog ikke. 

Miljø- og Fødevareklagenævnet kan også beslutte at tilbagebetale klagegebyret, hvis: 
1. der er indledt forhandlinger med afgørelsens adressat og/eller førsteinstansen om projekttilpasninger, og disse forhandlinger fører til, at klager trækker sin klage tilbage, eller 
2. klager der i øvrigt trækker sin klage tilbage, før Miljø- og Fødevareklagenævnet har truffet afgørelse i sagen. 

Gebyret tilbagebetales dog ikke, hvis nævnet vurderer, at der er forhold, der taler imod at tilbagebetale gebyret, f.eks. hvis klagen trækkes tilbage meget sent, herunder efter at klager har haft et afgørelsesudkast i partshøring. 

Hvis du vil indbringe afgørelsen for domstolene, skal det ske inden 6 måneder, fra du har modtaget dette brev.

Databeskyttelse
Du kan se hvordan Nordfyns Kommune behandler dine oplysninger på vores hjemmeside: Databeskyttelse i Nordfyns Kommune

[bookmark: _Toc237953916]Spørgsmål til sagen
Hvis du har spørgsmål til sagen, er du velkommen til at kontakte undertegnede på tlf.: 21 68 79 07 eller på mail spisv@nordfynskommune.dk.




Venlig hilsen

Spica Svendsen

Naturmedarbejder
Direkte tlf. 21 68 79 07
spisv@nordfynskommune.dk

